DEĊIŻJONI TAL-KUNSILL
tas-27 ta’ Novembru 2008
dwar il-konklużjoni tal-Ftehim bejn il-Komunità Ewropea u l-Gvern tar-Repubblika Popolari taċ-Ċina dwar is-sustanzi prekursuri tad-drogi u s-sustanzi li spiss jintużaw fil-manifattura illeċita tad-drogi narkotiċi jew tas-sustanzi psikotropiċi
(2009/166/KE)
IL-KUNSILL TAL-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 133 tiegħu, flimkien mal-ewwel sentenza tal-Artikolu 300(2) tiegħu,
Wara li kkunsidra l-proposta mill-Kummissjoni,
Billi:
(1)
Il-Komunità jeħtieġ li ssaħħaħ il-kontrolli fuq il-konsenji tas-sustanzi prekursuri mir-Repubblika Popolari taċ-Ċina, minħabba r-riskju tal-iżvijar tagħhom għall-iskopijiet tal-manifattura illeċita ta’ drogi sintetiċi fil-Komunità.
(2)
Fis-27 ta’ Ġunju 2006, il-Kunsill awtorizza lill-Kummissjoni tinnegozja Ftehim mal-Gvern tar-Repubblika Popolari taċ-Ċina dwar is-sustanzi prekursuri tad-drogi u s-sustanzi li spiss jintużaw fil-manifattura illeċita tad-drogi narkotiċi jew tas-sustanzi psikotropiċi (“il-Ftehim”). Wara n-negozjati, it-test tal-Ftehim ġie aċċettat fit-13 ta’ Marzu 2008.
(3)
Huwa xieraq li l-Kunsill jawtorizza lill-Kummissjoni, b’konsultazzjoni ma’ kumitat speċjali maħtur mill-Kunsill, biex tapprova emendi f’isem il-Komunità fejn il-Ftehim jipprevedi l-addozzjoni tagħhom mill-Grupp Konġunt ta’ Segwitu. Madankollu, din l-awtorizzazzjoni għandha tkun limitata għall-emendi għall-Annessi tal-Ftehim sakemm din l-emenda tikkonċerna sustanzi li huma diġà koperti mill-leġislazzjoni tal-Komunità fuq prekursuri tad-droga u sustanzi.
(4)
Il-Ftehim għandu jiġi approvat,
IDDEĊIEDA KIF ĠEJ:
Artikolu 1
Il-Ftehim bejn il-Komunità Ewropea u l-Gvern tar-Repubblika Popolari taċ-Ċina dwar is-sustanzi prekursuri tad-drogi u s-sustanzi li spiss jintużaw fil-manifattura illeċita tad-drogi narkotiċi jew tas-sustanzi psikotropiċi huwa b’dan approvat f’isem il-Komunità.
It-test tal-Ftehim huwa mehmuż ma’ din id-deċiżjoni.
Artikolu 2
1. Il-Kummissjoni, assistita minn rappreżentanti tal-Istati Membri, għandha tirrappreżenta l-Komunità fil-Kumitat Konġunt ta’ Segwitu stabbilit skont l-Artikolu 9 tal-Ftehim.
2. Il-Kummissjoni hija awtorizzata biex tapprova, f’isem il-Komunità, emendi għall-Annessi A u B tal-Ftehim adottat mill-Grupp Konġunt ta’ Segwitu skont il-proċedura stabbilita fl-Artikolu 10 tal-Ftehim.
Il-Kummissjoni għandha tkun assistita fit-twettiq ta’ dan il-kompitu permezz ta’ kumitat speċjali maħtur mill-Kunsill u mogħti l-istuzzjonijiet biex jistabbilixxi pożizzjoni komuni.
3. L-awtorizzazzjoni msemmija fil-paragrafu 2 għandha tkun limitata għal dawk is-sustanzi li huma diġà koperti mill-leġislazzjoni Komunitarja rilevanti dwar is-sustanzi prekursuri tad-drogi.
Artikolu 3
Il-President tal-Kunsill huwa b’dan awtorizzat jinnomina l-persuni mogħtija s-setgħa jiffirmaw il-Ftehim sabiex jorbtu il-Komunità.
Artikolu 4
Il-President tal-Kunsill għandu jagħti n-notifika prevista fl-Artikolu 12 tal-Ftehim f’isem il-Komunità (1).
Artikolu 5
Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.
Magħmula fi Brussell, 27 ta’ Novembru 2008.